Tre sejre i træk. Tre gange 1-0. Oprykkerne fra Hobro er flyvende for tiden, og med mandagens 1-0-hjemmesejr over AaB i Alka Superligaen blander Jonas Dals mandskab sig for alvor i kampen om bronze. Hobro er godt nok kun på syvendepladsen i tabellen, men er blot fire point fra Randers FC, som er på tredjepladsen med 12 spillerunder tilbage. AaB, Brøndby og FC Nordsjælland er placeret lige foran Hobro, men kun med ét point mere end oprykkeren. I mandagens nordjyske derby blev Mads Hvilsom matchvinder for Hobro, da han efter lidt over en halv times spil løb mod forreste stolpe og sparkede et flot indlæg fra Martin Mikkelsen i mål til 1-0. Det var Hvilsoms sæsonscoring nummer 10, og han er dermed delt topscorer i ligaen sammen med FC Midtjyllands Martin Pusic. Thomas Enevoldsen og Henrik Dalsgaard var allerede inden pausen tæt på at udligne for AaB's regerende danske mestre med fine forsøg fra distancen. Heller ikke i anden halvleg formåede AaB at udligne, og værternes Quincy Antipas var blandt andet tæt på at score til 2-0 i slutfasen på en kontra. AaB kunne inden opgøret notere sig for en perfekt åbning på forårssæsonen med tre sejre i tre kampe. Hobro indledte foråret med et 0-1-nederlag til Sønderjyske, men har efterfølgende vundet 1-0 over FC Nordsjælland, Silkeborg og altså AaB. Nedrykning kan ikke længere være et tema for Hobro. Der er hele 15 point ned til FC Vestsjælland og 20 af slagsen ned til Silkeborg på nedrykningspladserne.

Opsummering:
Mads Hvilsom blev matchvinder mod AaB for Hobro, der kun er fire point fra tredjepladsen i Alka Superligaen.